als_Latn dik_Latn sag_Latn
Trajneri i shkodranëve pas fitores së djeshme është shprehur se në klub është gjetur ekuilibri i nevojshëm
Nëse disa javë më parë shihej shumë larg Vllaznisë, Baldo Raineri tashmë është kthyer në idhullin e skuadrës shkodrane, pasi ekipi i tij nuk njeh humbje prej pesë javësh. Në intervistën e dhënë për mediat, trajneri ka deklaruar se tashmë në ekip është kthyer qetësia dhe rezultatet janë pasqyra më e mirë e situatës.
-Duket Vllazni e rilindur në këto javë të fundit…
-Natyrisht jemi një skuadër tjetër, sepse kemi gjetur ekuilibër e qetësinë e duhur për të ecur përpara, atë që na mungonte. Vazhdoj ta përsëris prej ditësh se hajmalia jonë është Armir Grima, i cili na ka dhënë ekuilibrin e duhur në planin administrativ. Tashmë jemi një skuadër e bashkuar, trajner e lojtarë jemi të izoluar nga pjesa tjetër që neve nuk na intereson.
-Ndoshta dje kur thatë në konferencë se do të shkonit në Tiranë për të marrë tre pikët, shumë nuk ju besuan. Keni një përgjigje?
-Ndryshe nga të tjerët, unë nuk e kam atë mënyrë, atë gjuhë politike që nuk vlen për asgjë. Unë që nga dita e parë kam thënë të vërtetën se do të shkoj për të fituar kudo. Pastaj nëse marr humbje, durim. Do të punoj për të kërkuar përmirësim. Mua më intereson skuadra ime, tifozët e mi, klubi im, jo se çfarë thonë e mendojnë kolegët. Jam i kënaqur vetëm me ata kolegë të mi shqiptarë me të cilët bëjmë kursin bashkë dhe më vijnë të më takojnë. Janë të mrekullueshëm! Vetëm ata më interesojnë, kurse të tjerët që janë kundra meje, aspak! Fatkeqësisht unë jam mësuar të jetoj në një vend civil, ku mirësjellja ndaj një të huaji duhet të dallohet. Gjë që të tjerët nuk kanë kundrejt meje.
-Sërish pas ndeshjes bëtë disa gjeste…
-Unë bëj atë që ndiej, atë që më thotë zemra. Përse nuk duhet të festoj? S’e kuptoj. Festojnë lojtarët, festojnë tifozët, përse s’duhet të festoj edhe unë. Nuk kam ardhur këtu për t’u shfaqur me xhaketë e kravatë, duke u bërë model për “Armanin”, apo për “Versaçen”. Kam ardhur të bëj trajnerin, për të punuar gjatë javës. Dhe të dielën nëse kam mundësinë dua të gëzoj. Nuk shoh përse ndokush dëshiron të ma ndalojë. Gjithsesi nuk është se është mungesë respekti për dikë që e mendon ndryshe, sepse janë mendime subjektive. Unë kam idenë time, ata të tyren.
Do festoni edhe të shtunën në ndeshjen ndaj Skënderbeut?
-Nuk jam magjistar, nuk kam shkopin magjik. Të shohim se si do të jemi nesër. Do të përgatitemi. Por me siguri do të synojmë ta përfundojnë bukur para tifozëve tanë dhe të kalojmë një Krishtlindje sa më të mirë.
-A mund të themi se Vllaznia ka një “aleancë” me Kukësin, përderisa kjo fitore e juaja ngjiti Kukësin në krye?
-Unë them vetëm që kemi aleancë vetëm me veten tonë. Aleanca të tjera nuk di.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn